Yumi mekim wanem
Mak 8:31-38.
Long 10-pela stadi yumi bin yusim buk Mak na yumi skelim Jisas Em i husat? na yumi skelim Long wanem as Jisas i kam?
Jisas Em i husat? Jisas Em i Pikinini Bilong Man bilong visin bilong Daniel. Jisas Em i God olsem Papa Em i God na Holi Spirit Em i God. Jisas Em i gat namba i winim olgeta namba na Em i gat glori olsem glori bilong God na Em i king bilong kingdom bilong God.
Long wanem as Jisas i kam? Jisas Em i kam bilong lusim laip bilong Em bilong baim bek laip bilong ol planti manmeri. Jisas bai safa long han bilong ol lidaman bilong lotu Juda, na ol bai paitim na solapim Em, na ol bai spetim Em, na ol bai kotim Em long giaman kot, na ol bai kilim Em i dai. Na long 3-pela de bihain Jisas bai kirap bek gen na i stap laip.
Sapos Jisas i no kam, orait i no gat baim bek.
Jisas Em i lusim laip bilong Em bilong baim bek laip bilong ol planti manmeri. Ol manmeri Jisas i baim ol i bilipim na trastim Jisas na ol i tanim bel na bihainim Jisas. Jisas i putim ples klia olsem, laip i no inap kamap long sin manmeri long narapela rot, nogat, long wok bilong Em wanpela tasol. Pe bilong sin em i dai. Na fridom bilong pe bilong sin i kamap long sin manmeri long baim bek wok bilong Jisas long diwai kros. Long dispela as yumi mas putim yumi yet long han bilong Jisas. Yumi mas lusim rot bilong yumi yet na yumi kam long Jisas, na yumi bilipim na trastim Em na yumi bihainim Em.
Sapos yu givim baksait long Jisas, orait yu givim baksait long laip – yu givim baksait long fridom bilong pe bilong sin. Sapos yu givim baksait long Jisas na yu bihainim ol narapela rot, orait yu no inap fri long pe bilong sin na yu no inap kisim laip long heven.
Na sapos yu givim baksait long tok bilong Jisas, orait yu givim baksait long Jisas. Lukim Mak 8:35 na 38. Tok bilong Jisas na Jisas yet tupela i wanpela samting na i pas olgeta. Sapos yu givim baksait long toktok bilong Jisas, orait yu no ken i tok olsem, “Mi pas long Jisas.” Harim. Sapos yu givim baksait long tok bilong Jisas, orait yu givim baksait long Jisas na yu givim baksait long baim bek wok bilong Jisas. Na dispela i minim olsem, yu yet bai kisim pe bilong sin bilong yu long kalabus hel.
Ol planti lotu manmeri ol i tok olsem, “Mipela pas long Jisas,” tasol ol i no bilipim na trastim na bihainim toktok bilong Jisas. Jisas i tok olsem, “Mi yet Mi rot, na Mi as bilong Tok i tru, na Mi as bilong laip. I no gat wanpela man inap i go long Papa long narapela rot. Nogat. Long Mi tasol.” (Jon 14:6.) Ol planti lotu manmeri i tok nogat long dispela tok bilong Jisas. Ol i tok olsem, sapos yu kisim baptais, o sapos yu lukautim Sabat, o sapos yu kaikaim Lordsapa, o sapos yu stretim stretim laip bilong yu, o sapos yu harim lotu, orait God bai kisim bek yu. Em olsem na ol dispela samting wantaim ol narapela samting tu i kamap rot bilong ol, na ol i tingim olsem God bai kisim bek ol long ol dispela kainkain samting. Ol i tok olsem, “Mipela pas long Jisas,” tasol ol i no harim toktok bilong Jisas na ol i no bilipim na trastim God long kisim bek ol long feitful baim bek wok bilong Jisas tasol.
Na ol sampela manmeri ol i tok olsem, “Mipela bilipim na trastim feitful wok bilong Jisas,” tasol ol i no i stap aninit long Jisas na bihainim tok bilong Jisas. Ol i wokabaut yet long laik na save bilong ol yet, na ol i les long tok bilong Jisas i bosim laip bilong ol.
Long Efesus 4:17-24 aposel Pol i kisim maus bilong Jisas na Em i tok olsem,
17Orait nau, long nem bilong Bikpela, mi laik mekim strongpela tok long yupela. Yupela no ken i wokabaut moa olsem ol haiden Jentail lain. Ol i save wokabaut long paul tingting bilong ol yet. 18Save bilong ol i olsem tudak. Ol i no gat save tru bikos bel bilong ol i strong tumas. Olsem na, ol i stap separet long laip wantaim God. 19Ol i no save pilim sem long pasin nogut bilong ol. Na ol i tingting tasol long amamasim bodi bilong ol. Long dispela as ol i save mekim ol kainkain paul pasin na ol i save hangre tumas long ol dispela samting.
20Tasol yupela klia olsem dispela em i no wei bilong Krais. 21Yupela save long wei bilong Krais. Yupela bin kisim skul pinis long trupela wei bilong Jisas. 22Ol i bin skulim yupela long yupela mas rausim olpela laip bilong yupela bikos tingting nogut na giaman tingting i bin spoilim olpela laip. 23Nau tingting bilong yupela i mas kamap nupela, 24na laip bilong yupela mas kamap nupela. Long wanem, God i bin mekim yupela kamap nupela lain manmeri bai yupela i stap olsem Em yet na laip bilong yupela bai i stap stretpela na holi olgeta.
(Ating i gutpela long yu lukim olgeta tok Pol i mekim bilong dispela samting long Efesus 4:17 – Efesus 6:9.)
Em olsem na planti bilong yumi i amamas long feitful baim bek wok bilong Jisas long diwai kros, tasol yumi no laik lusim olpela laip bilong yumi na wokabaut aninit long toktok bilong Jisas.
Long Mak 8:34 Jisas i tok klia olsem, sapos yumi no laik lusim dispela laip bilong yumi long hia long dispela graun na bihainim nupela wei bilong Jisas, orait bihain laip bilong yu bai lus long kalabus hel. Tasol, sapos yumi lusim dispela laip bilong yumi long hia long dispela graun na yumi bilipim na trastim na bihainim Jisas, orait yumi bai kisim laip bilong oltaim oltaim. Long wanem, pasin bilong lusim laip bilong yumi long hia long dispela graun na bihainim Jisas em i mak bilong manmeri Jisas i baim bek long dai bilong Em long diwai kros.
Pasin bilong bihainim Jisas.
Jisas i tok pinis olsem, “Manmeri i lusim laip bilong em bilong bihainim Mi na bilong bihainim gutnius bilong Mi, orait em bai kisim laip.” Orait, pasin bilong bihainim Jisas na pasin bilong bihainim gutnius em i wanem kain samting? Pasin bilong putim laip bilong yumi long han bilong Jisas em i wanem kain pasin? Pasin bilong putim yumi aninit long King Jisas em i wanem kain pasin? Yumi skelim.
Long Mak 8:34 Jisas i tokim yumi long 3-pela samting:
- Yumi mas daunim laik bilong yumi yet, na
- yumi mas kisim diwai kros, na
- yumi mas bihainim Jisas.
Daunim laik bilong yumi yet em i wanem samting? Daunim laik bilong yumi yet i minim olsem, yumi lusim laik bilong yumi yet na yumi bihainim laik bilong Jisas. Em olsem na yumi tok nogat long ol samting bilong dispela graun yumi save laikim tumas na i no pas long laik bilong Jisas.
Em olsem na……
- Yumi tok nogat long toktok bilong ol tumbuna.
- Yumi tok nogat long posin na ol kainkain toktok olsem.
- Yumi tok nogat long amamas bilong les pasin na pilai kas wantaim ol manmeri (na yumi tok yes long ol gutpela wok).
- Yumi tok nogat long paitim meri bilong yumi, maski paitim meri i kastem pasin bilong PNG.
- Yumi tok nogat long ol bois i grisim yumi long mekim pasin pamuk na ol narapela pasin nogut.
Karim diwai kros bilong yumi em i wanem samting? Karim diwai em i wanpela tok piksa toktok na i minim olsem, sapos yumi kisim hevi bai yumi wokabaut yet long wei bilong Jisas. Olsem Jisas i kisim hevi long diwai kros bilong baim bek yumi, orait yumi karim hevi i kamap long yumi taim yumi bihainim rot bilong Jisas. Maski yumi kisim sem o yumi kisim pen yumi bihainim yet rot bilong Jisas.
Em olsem na……
- Maski ol manmeri i toktok planti na daunim yumi, yumi kam yet na harim tok bilong God i tokaut long feitful baim bek wok bilong Jisas.
- Maski kros i stap o sampela posin toktok i stap, yumi pas yet long feitful wok bilong Jisas long diwai kros na yumi bihainim Em.
- Taim yumi lusim ol sampela lotu i tokaut long ol narapela rot na yumi laik i go harim lotu i tokaut long God i kisim bek yumi long feitful baim bek wok bilong Jisas tasol, orait ol i ken i semim yumi na daunim yumi. Em olsem na yumi karim dispela sem na yumi karim wanem hevi ol i givim yumi.
- Taim yumi feil na yumi wokim rong, orait yumi konfesim rong bilong yumi na yumi stretim. Na kot i tok wanem, orait yumi bihainim tasol na yumi baim na stretim.
- Taim yumi mekim rong long narapela manmeri, orait yumi no ken i toktok planti bilong karamapim rong bilong yumi. Nogat. Yumi tok sori na stretim rong bilong yumi.
- Planti taim i gat ol samting i kamap long ples na ol manmeri i bisi long em. Em i orait, tasol yumi no ken i lusim Tok bilong God. Nogat. Yumi lusim ol na yumi kam harim Tok bilong God long lotu bilong yumi.
- Sapos yu laik wok long taun na i no gat lotu i autim gutnius i tokaut long God i kisim bek sin manmeri long feitful wok bilong Jisas long diwai kros, orait mobeta yumi lusim wok na yumi i stap long hap we yumi ken i harim tok bilong feitful wok bilong Jisas.
- Skulim na stretim pikinini bilong yumi em i hatpela wok. Tasol yumi pas yet long dispela gutpela wok, maski ol pikinini i strong o ol narapela papamama i krosim yumi long stretim pikinini bilong yumi.
Bihainim Jisas em i wanem samting? Bihainim Jisas i minim olsem, yumi bihainim pasin Jisas yet i bihainim. Jisas i mekim wanem kain pasin, orait yumi mekim wankain pasin Jisas i mekim. Jisas i givim wanem kain stia tok long yumi, orait yumi bihainim stia tok bilong Jisas. Jisas i tok wanem, orait yumi bilipim na trastim tok bilong Em.
Em olsem na……
- Jisas Em i sori na bel isi long manmeri i feil na pundaun, orait yumi tu yumi mekim olsem.
- Jisas Em i helpim ol sampela manmeri, orait yumi tu yumi mekim olsem.
- Jisas Em i no bihainim ol kastem pasin bilong lotu, orait yumi tu yumi no ken i bihainim.
- Jisas Em i bihainim pasin i stret na gutpela, orait yumi tu yumi mekim olsem.
Jisas i stap wanem kain man, orait yumi wok long kamap kain man olsem. Skelim Jisas na Jisas i stap olsem wanem, orait yumi tu yumi wok long i stap olsem. Long wokabaut na long sindaun bilong yumi, orait yumi wok long wokabaut na sindaun olsem Jisas.
Em olsem na……
- Neks taim yu sindaun pilai kads, orait yu askim yu yet olsem, “Jisas i sindaun pilai kads o nogat?” Na yu skelim pasin bilong Jisas pinis, orait yu bihainim pasin Jisas i save mekim.
- Neks taim yu paitim meri bilong yu, orait yu askim yu yet olsem, “Jisas i paitim meri o nogat?” Na yu skelim pasin bilong Jisas pinis, orait yu bihainim pasin Jisas i save mekim.
- Neks taim yu giaman long sampela samting, orait yu askim yu yet olsem, “Jisas i mekim tok giaman o nogat?” Na yu skelim pasin bilong Jisas pinis, orait yu bihainim pasin Jisas i save mekim.
Yumi i bihainim Jisas.
Na yumi i bihainim Jisas yumi save olsem, yumi no wok long bihainim Jisas bai Jisas i ken i laikim yumi na kisim bek yumi. Nogat. Yumi bihainim Jisas bikos yumi klia olsem, Jisas i lusim laip bilong Em bilong baim bek laip bilong yumi. Yumi klia olsem, God i kisim bek yumi long feitful baim bek wok bilong Jisas. Yumi klia olsem Jisas Em i bos bilong laip bilong yumi. Long dispela as yumi i stap aninit long Em na bihainim Em.
Na bihainim Jisas em i hat wok. Planti taim yumi feil na pundaun. Planti taim yumi lusim tingting na yumi mekim ol sampela pasin i no gutpela bilong ol manmeri bilong Jisas i mekim. Tasol yumi pas yet long Jisas na yumi wok yet long bihainim Jisas. Long wanem, yumi klia olsem, Jisas i lusim laip bilong Em bilong baim bek laip bilong yumi.
Na yumi amamas na tok tenkyu long Jisas. Long wanem, yumi klia olsem, God i no kisim bek yumi long feitful wok bilong yumi yet. Nogat. Em i kisim bek yumi long feitful baim bek wok bilong Jisas long diwai kros. Yumi feil manmeri, tasol yumi bai lukim laip long heven wantaim Jisas.
Trupela Kristen em i kain manmeri olsem.
Na sapos yu no lusim rot bilong yu yet na yu no kam pas yet long Jisas, orait bai mi tok wanem? Lukim Mak 8:36-37 gen na yu skelim laip bilong yu. Na bai yu mekim wanem? Bai yu lusim ol laik bilong yu long hia long ol samting bilong dispela graun na bihainim Jisas, o bai yu lukautim laip bilong yu long hia long dispela graun na lusim laip bilong yu long bihain? Yu yet mas skelim na tingim na wokim disisen.
Em tasol.
tpi_Latn mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn